Wara l-elezzjonijiet Ewropej qbilna li f'Ġunju nippruvaw naħtru l-mexxejja l-ġodda tal-istituzzjonijiet tal-UE. Matul it-tliet ġimgħat li għaddew, kont qed nikkonsulta mill-qrib u b'mod regolari magħkom kif ukoll mal-Parlament Ewropew u mal-mexxejja tal-gruppi politiċi tiegħu. Dawn il-konsultazzjonijiet urew li hemm fehmiet differenti, interessi differenti, iżda wkoll rieda komuni biex jiġi ffinalizzat dan il-proċess qabel l-ewwel sessjoni tal-Parlament Ewropew. Għal dan il-għan, ser inkompli nikkonsulta magħkom, wieħed wieħed u waħda waħda, sa ma jibda s-summit. Nibqa' ottimist b'mod kawt, għaliex dawk li tkellimt magħhom esprimew determinazzjoni biex tittieħed deċiżjoni malajr. Nispera li jirnexxielna nhar il-Ħamis. Minbarra l-ħatriet, ser niddiskutu bosta kwistjonijiet oħra. Hekk kif qed jibda ċ-ċiklu politiku l-ġdid għall-UE, aħna ser nadottaw l-Aġenda Strateġika, li tistabbilixxi d-direzzjoni għall-Unjoni u tiggwida l-ħidma tal-istituzzjonijiet. Din l-Aġenda tirrifletti l-bidliet li għaddew minnhom l-Ewropa u d-dinja fis-snin reċenti. Hija tenfasizza l-ħtieġa dejjem tikber biex jiġu protetti t-territorju u l-fruntieri esterni tagħna, biex it-trasformazzjoni diġitali tkun ta' benefiċċju għal-popli tagħna, biex tiżdied l-azzjoni kontra t-theddid klimatiku eżistenzjali kif ukoll biex tissaħħaħ l-unità u d-determinazzjoni Ewropea fix-xena internazzjonali. Il-laqgħa ser tibda bl-iskambju ta' fehmiet tradizzjonali mal-President tal-Parlament Ewropew nhar il-Ħamis fit-15:00. Wara, il-President Iohannis ser jinfurmana dwar is-sitwazzjoni tal-implimentazzjoni tal-konklużjonijiet. Imbagħad ser nadottaw konklużjonijiet dwar il-Qafas Finanzjarju Pluriennali, it-tibdil fil-klima, id-diżinformazzjoni u t-theddid ibridu kif ukoll ir-relazzjonijiet esterni, u ser napprovaw l-Aġenda Strateġika. Il-pranzu ser ikun iddedikat għall-ħatriet ta' livell għoli. Nhar il-Ġimgħa ser niltaqgħu fis-Summit tal-Euro f'format inklużiv biex jittieħed rendikont tal-progress dwar ir-riforma tal-Unjoni Ekonomika u Monetarja. Ser jingħaqdu magħna l-Presidenti tal-Bank Ċentrali Ewropew u tal-Grupp tal-Euro. Wara din id-diskussjoni, il-President tal-Kummissjoni u jien ser nagħtu aġġornament fil-qosor dwar il-Brexit. Għandna nikkonkludu sa ħin l-ikel ta' nofsinhar. Ara l-paġna tal-laqgħa